የሞገስ ታደሰ የድረሱልኝ ጥሪ﻿
ቀድሞው የኢትዮጵያ ብሔራዊ ቡድን ተከላካይ ሞገስ ታደሰ ከገጠመው ህመም ይድን ዘንድ ሁሉም እንዲረዳው ጥሪውን አቅርቧል። ከአዲሱ ሚሌኒየም ወዲህ በኢትዮጵያ እግር ኳስ ብቅ ካሉ ተጫዋቾች መካከል ሞገስ ታደሰ አንዱ ነው። በክለብ ደረጃ በቅዱስ ጊዮርጊስ እግር ኳስ ክለብ ወጣቶች ቡድን ጅማሮውን ያደረገው ተከላካዩ፣ በሲዳማ ቡና፣ አዳማ ከተማ፣ ኢትዮ ኤሌክትሪክ እና ወልዲያ ከነማ ተጫውቶ አሳልፏል። በኢትዮጵያ ብሔራዊ ቡድን በተለያዩ ጊዜያት የተጫወተ ሲሆን በተለይም በአሰልጣኝ ሰውነት ቢሻው ውጤታማው ቡድን ውስጥ መካተት ችሎ ነበር። ሞገስ ታደሰ ካለፈው የውድድር ዘመን መጨረሻ አንስቶ በገጠመው ህመም በመኖሪያ ቤቱ፤ ከቤተሰቡና የቅርብ ጓደኞቹ አስቸጋሪ ጊዜን እያሳለፈ ይገኛል። በአዳማ ከተማ የባጃጅ አደጋ ከደረሰበት በኋላ በግራ እጁ ላይ የቀዶ ጥገናን አድርጓል። ከዚህ አደጋው ካገገመ በኋላ በኤሌክትሪክ ሲጫወት የነበረ ሲሆን ባለፈው የውድድር ዘመን አጋማሽ ላይ ወደ ወልዲያ ክለብ ተዛውሮ ህመሙን በመታገል ሲጫወት ቆይ ቷል። ይሁንና ህመሙ እየተባባሰ በመሄዱ ላለፉት አስር ወራት በእጆቹ እና እግሮቹ ላይ እክሎች ተፈጥረው ከሜዳ ለመራቅ ግድ ሆኖበታል።አሁን ደግሞ የነርቭ ሞተሩ በመጎዳቱ ከቤቱ መውጣት ያቃተው ሲሆን እጁ ላይ የጀመረው በሽታ እንደልብ እንዳይንቀሳቀስ እያደረገው ነው። ሞገስ ታደሰ እንደገለፀው የሚያስ ፈልገውን አስቸኳይ ህክምና አጠቃላይ ሂደት ለመከታተልና ድጋፉንም ለማስተ ባበር 16 ሰዎች ያሉበት ኮሚቴ የተቋቋመ ሲሆን፤ ከእግር ኳስ ተጫዋቾች አሉላ ግርማና ኤፍሬም ወንደሰን እንዲሁም ጎረ ቤቶቹ እና በሰፈሩ የሚገኙ ትልልቅ ሰዎች እንደሚገኙበት ተናግሯል። ‹‹በገንዘብ አሰባሰብ ችግር እንዳይፈጠር ኮሚቴው እንደሚሰራ እምነቴ ነው›› ያለው ሞገስ፤ ለሚደግፉት ሁሉ በወላጅ እናቱ በወይዘሮ ሠርክዓለም አለባቸው ቦጋለ ስም የተከፈተ የባንክ ሂሳብ መዘጋጀቱን አመልክቷል። ድጋፍ ለመስጠት የሚፈልጉ ሁሉ ገንዘቡን ሲያስገቡ የተመዘገበበትን ስም እንዲያረጋግጡ እና ጥንቃቄ እንዲ ያደርጉም ጠይቋል። ተጫዋቹን ለመርዳት የሚፈልጉ ወይዘሮ ሰርክዓለም አለባቸው ቦጋለ በኢትዮጵያ ንግድ ባንክ ሂሳብ ቁጥር 1000247375418 ገቢ ማድረግ እንደ ሚችሉ ገልጿል።አዲስ ዘመን መጋቢት 25/2011